#Bosasagate: Maimane sal betoging leiMmusi Maimane, leier van die DA (Foto: Twitter via ANA) Mmusi Maimane, leier van die DA, sal Vrydagoggend ŉ betoging lei buite die hoofkantoor van die omstrede fasiliteitebestuursmaatskappy, Bosasa, wat nou as African Global handel dryf. “Die jongste bekentenis deur pres. Cyril Ramaphosa dat Bosasa minstens R500 000 bygedra het tot sy veldtog vir president van die ANC is niks anders as omkoopgeld nie en dit moet omvattend ondersoek word,” het die party in ŉ verklaring gesê. “Bosasa het vroeër geld na verskeie ANC-LP’s, ministers, senior beamptes en nou ook die president en sy familie gekanaliseer. Die maatskappy, wat R10 miljard in regeringstenders en -kontrakte ontvang het, word ook geïmpliseer in bedrog en korrupsie, aldus ŉ ondersoek deur die Spesiale Ondersoekeenheid (SOE). Die president moet ten volle aanspreeklikheid aanvaar vir sy verhouding met korrupte ondernemings.” Phumzile van Damme, woordvoerder oor korrupsie vir Team One SA, en Natasha Mazzone, woordvoerder vir Team One SA oor staatskaping, en die DA se provinsiale leier, John Moodey, sal by Maimane aansluit. Die betoging vind om 10:30 in Krugersdorp plaas.